
Projekt: Škola bez bola 

Projekt Plavog telefona Škola bez bola provodi se od 2004 u zagrebačkim  osnovnim školama. Do sada su ovim oblikom edukacije učenika obuhvaćene škole: OŠ Silvija Strahimira Kranjčevića, OŠ Gračani, OŠ Ivana Gundulića, OŠ Voltino, OŠ dr. Ivana Merca, OŠ Matka Laginje, OŠ Julija Klovića, OŠ I.G.Kovačića, OŠ Bartola Kašića, OŠ Medvedgrad, OŠ Jordanovac, OŠ Petara Zrinskog, OŠ Kralja Tomislava, OŠ Josipa Račića, OŠ Augusta Šenoe,  OŠ Vrbani, OŠ Rabska, OŠ Tina Ujevića, OŠ Jure Kaštelana, OŠ Vukomerec, OŠ Otona Ivekovića, OŠ Dragutina Domjanića, OŠ Ksavera Šandora Gjalskog, OŠ Ivana Mažuranića, OŠ Otona Ivekovića, OŠ Dragutina Tadijanovića, OŠ Cvjetno naselje, OŠ Gustava Krkleca, OŠ J.J.Strossmyera, OŠ grofa Janka Draškovića i OŠ Marina Držića.
Cilj projekta: stvaranje mreže podrške među učenicima s ciljem promoviranja humanih vrednota te na taj način i prevencije nasilnog ponašanja među učenicima.
Način provođenja

Na satima razrednih odjela šestih i sedmih razreda suradnice Plavog telefona uz pomoć razrednika (ili stručnog suradnika)  bi trebale napraviti s učenicima  radionicu na temu “Nasilje među vršnjacima”. Nakon obrade nasilja među vršnjacima, pomoći im da načine «psihološki profil» vršnjaka “pomagača”. 

Kod izrade «profila» (razgovora o osobnim karakteristikama) dobro je poticati učenike  pitanjima:

Koje kvalitete ili osobine bi trebala imati osoba koju biste predložili kao vašeg predstavnika - vršnjaka koji je na neki način promotor humanog ponašanja?

To bi trebala biti osoba kojoj vjerujete, tko je pravedan, nije nasilan, na koga se možete osloniti, tko ima razumijevanja,  tko vas ohrabruje, razumije i sl. 

Nakon toga učenici anonimno biraju po jednog vršnjaka/vršnjakinju u razredu koji najviše odgovaraju tom profilu. Obradu podataka (zbrajanje glasova) vrše sami učenici. 

Po završenom anketiranju, u svakoj školi ćemo dobiti učenike koje su vršnjaci birali kao osobe od povjerenja. 

S tim učenicima (nakon njihovog pristanka i pristanka roditelja) radit ćemo edukaciju na temu: vježbanje životnih vještina. Edukacija učenika uključuje 11 dvosatnih, interaktivnih radionica u kojima će učenici biti poučavani komunikacijskim vještinama; donošenju odluka, vještini rješavanja problema, prepoznavanju i izražavanju emocija  i samozaštiti. Tako educirani i osnaženi moći će još više doprinositi pronoseći među vršnjacima vrijednosti međusobnog uvažavanja, tolerancije i nenasilja. 

Dobiveno znanje i informacije učenici će po završetku provedbe radionica prezentirati svojim vršnjacima na satovima razredne zajednice uz pomoć i podršku voditelja/ljice radionica. 
Kao daljnji oblik potpore, jednom mjesečno održavat će se susresti voditelja/voditeljica s Plavim pozitivcima.
Izlet za sve uključene Plave pozitivce održat će se po završetku provedbe edukacijskih radionica.

Na taj način će širiti i uvezivati mrežu mladih osoba, koje će osobno doprinositi prevenciji nasilnog ponašanja među vršnjacima.

Opis radionice s učenicima na satu razrednog odjela.

1. Predstavljanje Plavog telefona (predstaviti sebe i Plavi telefon, čime se sve on bavi)

(5 min)

2. Predstavljanje teme (nekoliko riječi o medijskoj posvećenosti ovoj temi).
(5 min)
3. Podijeliti učenike u manje skupine da razgovaraju što je to nasilje među vršnjacima? Nakon toga prezentiraju.

(10 min)  

4. Nakon prezentacije jednoj skupini dati zadatak da pokuša opisati i pojasniti razloge  zbog kojih se  neka mlada osoba ponaša nasilno, a drugoj skupini da opiše osobe koje pate zbog nasilja. Kakve su, kako se osjećaju, ponašaju i sl. Prezentiraju.

(10 min) 

5. Sada zamolite učenike da pokušaju izraditi  “profil” osobe koja nije nasilna ali nije ni žrtvom nasilja, (to bi trebala biti osoba kojoj vjeruju, kojoj bi se obratili za pomoć, od koje bi mogli dobiti podršku, koja je humana i sl. 

(5-10 min)

6. Nakon izrade profila, podijelite učenicima papiriće da na njima anonimno načine izbor (dječaci biraju dječaka predstavnika, a djevojčice djevojčicu).
(5 min)

7. Analiza rezultata (po dva  predstavnika uz pomoć razrednika analiziraju rezultate).

(5 min)

8. Pojasniti ulogu Plavog pozitivaca (osoba kojoj se učenici kasnije mogu obratiti ako postoji poteškoća u odnosu s nekom drugom osobom, neće biti osoba koja će riještiti problem već osoba koja će ih usmjeriti kako taj problem riješiti, kome se mogu obratiti)

           PREZENTACIJA PROGRAMA UČITELJIMA

1. Upoznavanje učitelja s ciljevima projekta (edukacija učenika, osnaživanje, upućivanje na izvor podrške, odnosno glavni cilj projekta je promocija humanih ponašanja te stvaranje mreže podrške).
2. Upoznavanje s planom rada (11 radionica jednom tjedno po dva školska sata, radnim danom od 18.30 do 20 h,  voditelj će biti stalan uz ko-voditelja po potrebi).
3. Dobitima

3.1. Dobitima za djecu (kvalitetniji način življenja, adekvatniji način reagiranja na poteškoće, sigurnost među vršnjacima)

3.2. Dobitima učitelja (olakšani rad, ugodniji, kompetentniji)

3.3. Dobitima škole (sigurnije ozračje, manje problema)

4. Istaknuti važnost uloge učitelja, ponajviše razrednika, za uspješnost projekta tj. iskazivanje vjerovanja u uspjeh programa, važnost pozitivnog odnošenja prema programu kroz verbalne iskaze kao i kroz omogućavanje djeci da prisustvuju na radionicama.

5. Ostaviti učiteljima otvorene mogućnosti za iznošenjem prijedloga (mogućnost održavanja radionice  za učitelje vezano uz temu njihovog eventualnog interesa ili stvaranje brošure vezane uz glavne odrednice projekta).
OBAVIJEST  RODITELJU/IMA

Poštovani, 

U našoj školi Udruga Plavi telefon u suradnji sa stručnim suradnicima i razrednicima provodi projekt «Škola bez bola».

Škola bez bola zamišljena je kao program vršnjačke pomoći i samopomoći.

Ovaj projekt provodi se već peti ciklus i proveden je već na 30-tak škola na području grada Zagreba.

Cilj projekta je stvaranje mreže vršnjačke pomoći i podrške kroz poticanje i promoviranje humanih vrednota.

Način provođenja projekta

Na satima razrednih odjela šestih i sedmih razreda, razrednici i stručni suradnik Plavog telefona su s učenicima napravili radionicu na temu “Nasilni odnosi među vršnjacima”. Nakon obrade teme razgovarali su s učenicima o nenasilnim ponašanjima i o moralnim vrijednostima, odnosno o osobinama koje bi trebala imati osoba koju bi predložili kao svog predstavnika - vršnjaka koji bi na na neki način bio  promotor humanog ponašanja.

To bi trebala biti nenasilna osoba, osoba koja je pravedna, na koju se mogu osloniti, koja će ih podržati, koja ima razumijevanja, koja ohrabruje, razumije i sl. 

Nakon toga su učenici anonimno birali po jednog (dva) vršnjaka / vršnjakinju u razredu, koja najviše odgovara tom profilu. Po završenom anketiranju, u svakoj školi smo dobili učenike koje su vršnjaci birali kao osobe od povjerenja. 

S tim učenicima, nakon njihovog pristanka i pristanka roditelja, radit ćemo radionice na temu: vježbanje životnih vještina. Edukacija učenika uključuje 11 dvosatnih, interaktivnih radionica u kojima će učenici biti poučavani komunikacijskim vještinama; donošenju odluka, vještini rješavanja problema, prepoznavanju i izražavanju emocija, medijaciji, i stvaranju kvalitetnih veza s vršnjacima i homogenosti razreda, da budu još bolji u tome te poučavaju druge učenike takvom ponašanju. 
Na satu razredne zajednice, uz pomoć voditelja radionica, prezentirat će se naučeno. Kao daljnji oblik potpore, jednom mjesečno održavat će se susresti voditelja/voditeljica s Plavim pozitivcima.

Izlet za sve uključene Plave pozitivce održat će se po završetku provedbe edukacijskih radionica.
Tako educirani i osnaženi moći će još više doprinositi širenju vrijednosti međusobnog uvažavanja, tolerancije i nenasilja, te biti primjer vršnjacima u svakodnevnim situacijama.

Čast nam je priopćiti Vam da je baš vaše dijete među svojim vršnjacima izabrano kao humano i nenasilno.

Zahvaljujemo Vama, jer ste kao roditelj najviše pridonijeli razvoju djeteta s takvim kvalitetama.

Vaše dijete je pristalo sudjelovati u ovom projektu, a Vas molimo da svoj pristanak za sudjelovanje djeteta u projektu potvrdite razredniku/ci Vašeg djeteta.

Tijekom provođenja projekta možete biti u kontaktu sa voditeljima programa te sa stručnim osobljem škole.

Kontakt broj voditeljice u našj školi: ____________________________.
Ovim potpisom odobravam da moje dijete ___________________________ sudjeluje u projektu «Škola bez bola».

_______________________________

Potpis roditelja

S poštovanjem,

Plavi telefon i stručni suradnici škole

U Zagrebu, ____________________
radionica I: OČEKIVANJA I DEFINIRANJE ULOGA

1. Predstavljanje
· predstavljanje voditeljica;

· predstavljanje sudionika/ca u krug pomoću neke aktivnosti (npr. izgovaranje imena i nekog pridjeva koji počinje s istim početnim slovom, pomoću boje ili simbola i sl.); pripreme se kartice ili ljepljiva traka na kojoj sudionici/e napišu svoja imena; isto to imaju i voditeljice;

Cilj aktivnosti: upoznavanje.

Trajanje: 10 minuta.

 2. Početna evaluacija                         

Trajanje: 15 min

3. Prezentacija projekta sudionicima/ama i definiranje uloga

Potrebno je izraditi plakat koji bi predstavljao sam projekt. Ovisno o našem dogovoru to može biti crtež prijatelja ili simboli prijateljstva, neki značajni pojmovi i sl. Objasnit ćemo da je program osmišljen u svrhu «promocije dobrog ponašanja». Njih su njihovi vršnjaci/vršnjakinje prepoznali kao osobe koje su primjeri dobrog ponašanja. 

«Naš zadatak, ovdje, je da kroz zabavu i druženje i dalje razvijamo takva ponašanja, učimo neka nova i svojim primjerom prenosimo to dalje».
«Osnovne smjernice kojima ćemo se voditi su da Poštujemo sebe i druge i širimo dobru vibru!»

Možemo postaviti pitanje: «Mi vjerujemo da Dobro rađa novo Dobro. Što vi mislite o tome?».

Cilj ove aktivnosti je usuglasiti se o cilju ovog projekta i ulozi svih nas u njemu.

Napomena: Bitno je pojasniti riječ promocija – npr. pokazivanje primjerom, razvijati sklonost takvom ponašanju

Trajanje: 20 minuta.

4. Očekivanja

Za pretpostaviti je da će, nakon svih informacija koje su dobili od nas i jedni od drugih, sudionici/ce do sada oblikovati specifičnija očekivanja od ovog programa.

U aktivnosti «DRVO OČEKIVANJA» od sudionika/ca se traži da napišu svoja očekivanja na listiće papira i zalijepe ih na drvo. Postavi im se pitanje: «Što očekujete da ćete dobiti kroz ove susrete? Postoji li neki cilj koji kroz ove radionice želite ostvariti?

Primjer: Voditeljica može nakon djeci dati uputu sličnu ovoj: «Proljeće je godišnje doba kad priroda raste i cvjeta. Bližimo se proljeću, pa želimo da i ovo naše stablo dobije proljetni izgled. Molim vas da ga ukrasite ispisanim listićima». Očekivanja se zalijepe na stablo pa ih voditeljica pročita. Očekivanja su anonimna, a sudionicima se daje uputa da kad se neko očekivanje ostvari, taj listić skinu s drveta i zalijepe ga u podnožje.

Voditeljica pročita sva očekivanja i postavi pitanje da li su sva ostvariva,    porazgovara se koja jesu, a koja su teže ostvariva…što trebaju zajedno raditi da ih ostvare...

Trajanje: 10 minuta.

5. Aktivnost «što bih ponio/ponijela na izlet»

Voditeljica kaže učenicima da zamisle situaciju da idu na izlet. Na izlet svako može ponešto ponijeti. Postoji «ključ» po kojem se nešto može a nešto ne može nositi. Voditeljica zna taj ključ a na sudionicima je da ga pogode. Sudionici/e navode predmete koje bi ponijeli na izlet, voditeljica kaže da li ih mogu ponijeti a učenici trebaju otkriti pravilo po kojem mogu nositi neke predmete. (nositi se mogu samo predmeti koji počinju početnim slovom njihova imena.  Npr. Vera može na izlet ponijeti vestu, vlak, valjak, vjetrobran...

Cilj aktivnosti je zabava i  poticanje stjecanja uvida u to da se mogu javiti teškoće kad pravila po kojima nešto radimo nisu jasno definirana. U raspravi nakon aktivnosti se djeci treba osvijestiti važnost dogovaranja pravila, kroz postavljanje upitnih rečenica i poticanje njih da sami dođu do tog zaključka.

Trajanje: 8 minuta.

6. Dogovor o radu ili o načinu rada
Sudionici/ce se pitaju postoje li neka pravila koja su njima potrebna da bi se ugodno osjećali; mogu ih napisati na papirić ili izgovoriti; obavezno dogovoriti: oslovljavanje, uvažavanje drugih, poštivanje različitosti i prava na drugačije mišljenje, pravilo da se međusobno slušamo, govori jedna po jedna osoba bez upadanja u riječ, pravilo diskrecije, pravilo da sudjelujemo prema vlastitim mogućnostima i osobno doprinosimo, pravo na dalje i sl.).

Dogovor o načinu rada napisati na plakat

Cilj aktivnosti je zajednički sastaviti neka pravila, okolnosti rada i smjernice o radu

Trajanje: 20 minuta.

7. Završna aktivnost «vjetar puše»

U krugu su složeni stolci, teko da je jedan stolac manje nego što je ukupan broj sudionika/ca. Sudionici/ce nađu svoje mjesto, a jedan/na ostane stajati u sredini i daje zadatak ostalima. Pri tome izgovara rečenicu «Vjetar puše za one koji/koje...» i navodi neku osobinu ili karakteristiku npr. za one koji imaju doma psa ili za one koje imaju plave oči. Sudionici/e na koje se odnosi navedena karakteristika ili osobina trebaju ustati i pronaći  novo mjesto, a da to ne bude ono odmah do mjesta na kojem su sjedili. Za to vrijeme osoba koja je postavljala zadatak treba negdje sjesti, zbog čega će netko drugi ostati stajati i postavit će slijedeći zadatak.

Cilj aktivnosti je razgibavanje, zabava te osvještavanje vlastitih osobina i međusobnih različitosti.

Trajanje: 5 minuta. 

8. Evaluacija

· Sudionici/e procjenjuju na «METI» kakva im je bila radionica. Na meti je označeno 5 krugova, od kojih unutarnji predstavlja najvišu ocjenu (5), a vanjski najnižu (1). Meta je podijeljena u 4 područja procjene: sadržaj, način vođenja, atmosfera u grupi i vlastiti doprinos. Učenicima treba pojasniti uputu.
· Meta se može raditi pojedinačno ili grupno ali je važno da svaki učenik stavi svoju ocjenu u sva četiri područja.

· Usmena povratna informacija o tome kako im je bilo danas i sviđa li im se ovakav način rada. Postavljaju se pitanja: «Da li vam se sviđa ovakav način rada? Je li vam se nešto posebno svidjelo? Da li bi nešto napravili drugačije?».

· Na kraju radionice može se dati prilika sudionicima/ama da anonimno napišu ako imaju nekih pitanja, prijedloga ili komentara na koje će im biti odgovoreno idući put.

Cilj aktivnosti: dobivanje povratne informacije od sudionika/ca.

Trajanje: 20 minuta.

Potreban materijal

· kartice za imena ili ljepljiva traka

· plakati: predstavljanje programa i drvo očekivanja

· veliki prazni papir (flip chart)

· post-it papirići

· selotejp

· pisaljke

· početna evaluacija

Radionica II: PRAVA DJECE
1. Igra za uključivanje

Jelo koje najviše volim ili koje bi me moglo opisati i zašto? (ili boja)

Trajanje: 5 min
2. To sam ja

Svatko na papiru nacrta ljudski lik (klauna). U polja označena znamenkama svatko upiše nešto o sebi.

1. Volim razmišljati o…

2. Rado gledam…

3. Volim slušati…

4. Rado guram nos u…

5. Volim pričati o…

6. Moja izreka …

Nakon što svatko upiše svoje osnovne osobine, porazgovara o njima s parom i jedan drugog predstave.

Trajanje: 15 min
3. Ono čime ćemo se danas baviti su DJEČJA PRAVA.

Za koja prava ste čuli?

Navesti neke primjere, npr. Da li je tvoje pravo igrati se? Kako  se obući i sl.?

Podijelimo grupu u manje grupice i svakoj zadamo pitanja na koja pismeno odgovaraju.

· Prava koja imam i ne želim izgubiti.

· Moje obveze i dužnosti su… (poticati ih da iznose što su im obveze doma i u školi) 

· Prava koja nemam, a želio bih imati.

· Kad budem roditelj svojoj djeci ću dati prava.

· Od koga bi tražio pomoć da je moje pravo ugroženo?

Svaka grupa izvještava, a ostali učenici doprinose svojim idejama.                                     

Trajanje: 15 min 
4. Objašnjenje konvencije o pravima djeteta
Mi govorimo o Konvenciji o pravima djece i njezinim najznačajnijim točkama. Ističemo da je Hrvatska potpisnica te Konvencije. Navedemo koje su četiri vrste prava po konvenciji (pravo na opstanak, razvoj, zaštitu i sudjelovanje) te im to umnožimo i podijelimo. Navedemo neke primjere prava djece iz konvencije. Podijelimo učenicima popis adresa i brojeva telefona ustanova koje im mogu pomoći kada su u nevolji ili osjećaju da su njihova prava prekršena. Papir s popisom možemo ostaviti i na zidu učionice gdje im je uvijek dostupan ili dati pedagoginji / psihologinji škole da ga objesi na oglasnu ploču. Porazgovaramo s učenicima o odgovornosti, obvezama i dužnostima i kako se one odrastanjem povećavaju.

Trajanje: 15 min
5. Memory

I za kraj malo natjecanja između manjih skupina. Treba složiti komplet od 18 kartica sa sličicama koje prikazuju određeno pravo djeteta i 18 kartica s tekstom koje ukratko objašnjavaju pojedina prava djece. Sve se kartice poslože na stol licem okrenute prema dolje te se traže parovi.

Pobijedila je ona skupina koja je u najkraćem vremenu otkrila sve parove.

Memori se može naći u knjizi Humane vrednote

Trajanje: 15 min
6. Popis telefona ustanova
Diskusija u kojim situacijama se obraćamo kome i gdje.

Trajanje: 5 min

8. Evaluacija   

Usmena povratna informacija i Meta

Trajanje: 5 min
Potreban materijal

· -A4 papiri 

· -olovke, popis adresa i telefona ustanova koje se bave zaštitom djece 

· -umnoženi primjerci sažetka Konvencije

· 2 para memory kartica 

ŠTO SU KONVENCIJE???

· Konvencije o pravima djeteta određuju prava djece u cijelom svijetu

· Konvencije su prvi međunarodni dokumenti o pravima djeteta

· One se nalaze u zakonima država

Odrednice konvencija se dijele u 4 dijela:

PRAVO NA OPSTANAK

· Ispunjenje osnovnih elementarnih potreba

· Život, dom, hrana, medicinska njega

PRAVO NA RAZVOJ

· obrazovanje, igra, slobodno vrijeme

· sudjeluje u kulturnim zbivanjima

· pravo na slobodu mišljenja i religije

PRAVO NA ZAŠTITU

· zaštita djece od svih vrsta zlostavljanja, zapostavljanja i eksploatacije

· briga o djeci izbjeglicama, mučenoj djeci, nepravednom sistemu kažnjavanja, dječjem radu, seksualnom iskorištavanju i zaštiti od zloporabe droge

PRAVO NA SUDJELOVANJE

· aktivno sudjelovanje u zajednici

· sloboda mišljenja

· pravo na donošenje odluka koje se tiču njihovog vlastitog života

KONVENCIJA O PRAVIMA DJETETA UN-a

· neke od najznačajnijih točaka:

· pravo na život/opstanak i razvoj u najvećoj mogućoj mjeri

· pravo na ime i državljanstvo

· pravo na život bez diskriminacije ili razlike bilo koje vrste

· pravo je djeteta da živi sa svojim roditeljima, a ako je to onemogućeno država mora osigurati alternativnu brigu

· pravo na specijalnu njegu djece sa posebnim potrebama

· pravo na zdravstvenu brigu

· pravo na osnovno obrazovanje

· pravo na vrijeme za odmor, jednake mogućnosti za športske, rekreativne, kulturne i umjetničke aktivnosti

· zaštita od ekonomske eksploatacije

· djeca manjine ili domorodačke populacije mogu slobodno njegovati svoju kulturu, religiju i jezik

· djeca ne smiju biti maltretirana i zapuštena
POPIS BROJEVA TELEFONA  USTANOVA KOJE SE BAVE 

ZAŠTITOM DJECE

· CENTAR ZA SOCIJALNU  SKRB
· PLAVI TELEFON                                                               01 48 33 888

· MODUS – CENTAR ZA DJECU, MLADE I OBITELJ        01 46 21 554  

· POLIKLINIKA ZA ZAŠTITU DJECE I MLADEŽI                01 34 57 518

· POLICIJA                                                                                            92

· HITNA                                                                                                 94

· DRŽAVNO PRAVOBRANITELJSTVO ZA DJECU            01 49 29 669

· HRABRI TELEFON                                                             01 37 93 000

                                                                                                       0800 0800

radionica III: OSNOVE KOMUNIKACIJE
1. Ne vidim, ne čujem, ne govorim

Učenike podijelimo u skupine po tri učenika. Osoba A - ne čuje, osoba B - ne vidi, a osoba C - ne govori. Zadatak je da osoba A, B i C dogovore zajednički odlazak na izlet. Kada bi išli, kamo, kojim prijevoznim sredstvom , što bi nosili, što bi radili na izletu, kada bi se vratili. Učenicima naglasiti još jednom da se trebaju koristiti preostalim kanalima komunikacije.

Diskusija svih članova grupe o teškoćama koje su imali pri dogovaranju i razlozima koji utječu na probleme u komunikaciji.

Važno je naglasiti da se vježba nije radila da se ukaže na tjelesno oštećenje već teškoće koje se mogu pojaviti zbog šuma u jednom ili sva tri kanala komunikacije (vid, sluh, govor). Suradnja pri tom umanjuje problem.

Trajanje: 10 min

2.  Komunikacija
Diskusija cijele grupe što je to komunikacija i traženje zajedničke definicije.

Nakon diskusije voditeljica kaže što je to komunikacija.

Nakon toga, podijelimo učenike u dvije grupe.

Prva grupa piše - ŠTO JE TO ŠTO PRIDONOSI KOMUNIKACIJI?

Druga grupa piše- ŠTO JE TO ŠTO OTEŽAVA KOMUNIKACIJU?

Svaka grupa izvještava o onome što su napisali, a voditelj zapisuje na flipchart. 

Izdvaja ono što se najčešće ponavlja ( npr. kad netko ne sluša, ako se ne gledamo). Tada izvodimo vježbu koliko gledamo druge:
Jedan učenik ili učenica se okrene leđima od grupe, zatvori oči te mu voditelj daje uputu da se pokuša sjetiti i da opiše određenu osobu iz grupe; kako izgleda, što ima obučeno, kakvu boju kose, oči...

Trajanje: 10 min

3. Neverbalno ponašanje
Prepoznavanje emocija

Na kartice napisati zadane emocije koje učenici izvlače i pokazuju u krugu.

Svi ustanu. 

Jedan dobrovoljac stane u krug i pokaže kako izgleda kad je ljut. Pritom može govoriti, ali je važno da to i neverbalno pokaže.

Nakon toga, svi mu iz grupe budemo zrcalo u kojem će se vidjeti.

Druga osoba pokaže kako izgleda kad je tužna. Grupa ponavlja isto.

Treća osoba prikaže strah...Četvrta ... radost

- pokažite kako izgledate kada se mrštite

- bol

- bijes

- iznenađenost

- zabrinutost

- sigurnost

- sreća

Trajanje: 10 min

4. Ja poruke
Diskusija s grupom o načinima kako izražavaju inače svoje misli, želje, potrebe. 
Na koji način reagiraju ako nešto nije onako kako oni žele ili kad ih netko uvrijedi ili ismijava?

Voditelj tada objašnjava važnost „Ja poruka“. Osnove „Ja poruka“ potrebno je ispisati na plakat i staviti ga na vidljivo mjesto.

Kada primjenjujemo „Ja  poruke“, izražavamo vlastite osjećaje, stavove, potrebe i želje te na taj način osobu kojoj govorimo ne ostavljamo ravnodušnom. Pri tome ne optužujemo ni ne vrijeđamo druge, a zaštićujemo svoja prava i integritet. U konfliktnim situacijama, upravo su „Ja  poruke“ prvi korak ka nenasilnom rješavanju sukoba.  Ja - poruka se sastoji od 4 elementa:

1) oslovljavanje imenom

2) iskazivanje osjećaja (osjećam se...)

3) imenovanje problema (kažemo u čemu je problem)

4) definiranje želje ( voljela bih...)
Voditelj i ko-voditelj primjerom pokažu „Ti“ i „Ja  poruke“.

VJEŽBA: 

A) Prijateljica vam neprestano prigovara odnosno na sve što kažete i učinite ona daje svoje primjedbe. Što joj kažete?
Svako za sebe napiše što bi joj rekao/la. 
Koju od tih izjava biste željeli čuti da ste vi na mjestu prijateljice koja daje primjedbe?

Kako bi to mogli reći, a da pritom koristimo ja - poruke?

B) Kartice s „Ja  porukama“ radimo od kartona ili papira u boji. Na npr. crvene kartone napišemo ti poruke, na npr. žute napišemo ja – poruke.

Podijelimo govorne kartice. 
Prvo se pročita kartica s „Ti porukom“, a nakon toga netko iz grupe pročita kako bi glasila „Ja poruka“. 
Po potrebi, nakon toga se izvježbaju u paru neki od vlastitih primjera učenika.

Govorne kartice:

· Ti: "Pustio si me da čekam puna tri sata"

· Ja: „Ne osjećam se dobro što ovdje dosta dugo čekam. „
· Ti: "Ovo ti nije prvi put da si došao u školu bez zadaće"

· Ja: "Željela bih da bolje napreduješ u matematici, i bih bila puno zadovoljnija da redovito  pišeš zadaće."

· Ti: " Skidajte te noge sa sjedala. Jel' vi kod kuće tako držite noge na stolu?"

· Ja: " Želio bih da drugi putnici mogu sjesti na čisto sjedalo".
· Ti: " Ti si propalica. Dolaziš svaki dan u kasne sate, a danas si pretjerao/la! Sad su dva  sata ujutro!"
· Ja:  " Zabrinuta sam kada ovako kasno dolaziš kući. Htjela bih da se malo češće vidimo, cijela obitelj na okupu. A kad ostaješ negdje tako dugo, bojim se da ti u ovim nesigurnim vremenima netko ne učini kakvo zlo."

· Ti: "Vi, kolegice, stalno zakašnjavate na posao."

· Ja: " Kolegice, moj posao je brinuti da se posao odvija kako treba, pa bih bio sretniji kada bi svi dolazili na vrijeme na posao.“
· Ti: "Što voziš auto kad ne znaš ni parkirati, ne mogu izaći!"

· Ja: " Molim vas da malo pomaknete svoj auto, jer ja ne znam izaći kad mi je prolaz   ovako uzak.“
· Ti: "Ne dirajte robu po policama."

· Ja: " Mogu li vam pomoći naći robu koju trebate?"

Trajanje: 15 min

5. Slušanje - "pokvareni telefon"

Grupa sjedi u krugu. Voditelj najavi igru i šapne prvom do sebe rečenicu vezanu uz temu radionice npr. 
"Neverbalnom komunikacijom osobe pokazuju što misle i osjećaju." 
ili

" Ponekad ne slušamo druge i ne čujemo što nam govore."
ili

"Ja porukom brinemo o odnosima. "

ili

"Šutimo ali i dalje razgovaramo."

Rečenica se šapatom prenosi od uha do uha, bez ponavljanja. Zadnja osoba u krugu glasno izgovara što je čula.

CILJ: Prepoznavanje šumova u komunikaciji i skretanje pozornosti na to koliko stvarno slušamo i koliko smo poslanu poruku dobro primili.

Trajanje: 5 min

6. Evaluacija

Usmena povratna informacija i Meta

 - jednom  riječi neka opišu kako im je bilo na radionici

Trajanje: 5 min

Potreban materijal

· veliki papiri, flipchart, flomasteri

· kartice govorne situacije 

radionica IV: ŽELJE, POTREBE, PONAŠANJE

1. Igra

«Hodao/la bih kilometrima» - Grupa sjedi u krugu. Voditeljica počinje igru tako da zatraži od članova grupe da zažele nešto za što bi bili spremni hodati 7 kilometara da bi to postigli. Voditeljica može početi navodeći svoj primjer. Članovi grupe se izjašnjavaju redom, objašnjavajući zašto su upravo to odabrali, dok se ostali članovi mogu izjasniti da li bi i oni tako postupili.
ili
«Tri stvari koje bih ponio/ponijela na pusti otok». Od članova grupe se traži da izaberu tri stvari koje bi ponijeli sa sobom na pusti otok. 
Trajanje: 10 min.
2. Piramida života

Učenike podijelimo u tri manje skupine (prilagoditi broj skupina broju učenika). Damo im potrebni materijal i objasnimo da svatko za sebe razmisli o tome što mu je važno u životu, što ga čini zadovoljnim i sretnim.

«Napišite sve što vam padne na pamet (osobine, osobe, stvari, pojave) i nastojite biti realni. Nakon toga, razmislite što vam je od navedenog više, a što manje važno. U dno piramide upišite najvažnije pojmove. To je temelj koji nosi vašu piramidu. Ono što vam je najmanje važno stavite na vrh. S ostalim članovima grupe podijelite što ste napisali. Pokušajte napraviti zajedničku piramidu svoje skupine, uvažavajući piramide svih članova.»

Kada sve skupine naprave svoje piramide, predstavljaju ih jedni drugima. Nakon toga, učenici zajedno izrađuju jednu grupnu piramidu.

«Kako vam je bilo raditi ovu vježbu?»

«Što ste naučili o sebi/drugima?»

«Da li ste uvažavali tuđe mišljenje/razlike?»
Iz zajedničke piramide voditeljice izdvajaju potrebe i objašnjavaju ih. Pokušava ih se povezati sa sljedećom aktivnošću. 

Trajanje: 30 min

„Iz ove vježbe smo naučili da svi imamo neke potrebe i da ih nastojimo zadovoljiti. Nama su uz fiziološke potrebe (hrana, voda, odjeća, krov nad glavom), važne i psihološke potrebe. Psihološke potrebe su: potreba za pripadanjem ili ljubavlju (potreba da volimo i budemo voljeni); potreba za moći (postignućem, uspjehom, primanjem priznanja isl.); potreba za slobodom (da imamo mogućnost izbora) i potreba za zabavom (da se zabavljamo, igramo, učimo, istražujemo).“

„ Pokušajte prepoznati neke od ovih potreba u svojim piramidama. Razmislite o njima i načinima na koji ih zadovoljavate. Prisjetite se ljudi ili aktivnosti koje vam u tome pomažu. „
3. Želje 

Članovi grupe se zamole da zamisle neku želju i da ju napišu na komad papira. Papiri se stavljaju u vrećicu i ostavljaju po strani neko vrijeme. 
Trajanje: 2-3 min.
Uzimamo vrećicu s papirima na kojima su napisane želje svih članova grupe i čitamo ih. Zajedno s učenicima, čitamo jednu po jednu želju i pokušavamo objasniti  što mislimo koje potrebe zadovoljava ta osoba uz pomoć te želje. 

Trajanje: 5 -10 min.

4. To sam ja! (lista ponašanja)

Učenici podijele list papira na dva dijela pa na jedan dio napišu ponašanja drugih koja ih smetaju, a na drugi dio papira ponašanja koja im se dopadaju. 

Razgovarati s grupom o tome što misle koju svoju potrebu osoba zadovoljava ponašajući se tako, a s kojom tvojom potrebom je to ponašanje u vezi (zašto te to smeta). 

„Svi biramo ponašanja kojima ćemo zadovoljiti svoje potrebe. Već smo naglasili da su potrebe iste, ali su načini zadovoljavanja različiti pa su tako i naša ponašanja različita.“
„Što vi mislite o tome?“
„Kako reagirate kad neko zadovoljava svoje potrebe tako da ometa ili ugrožava potrebe drugih?“
„Kako bi mogli reagirati a da pri tome sebe ne izlažete?“
„Imate li neki primjer iz vlastitog iskustva?“
Povezati razgovor s nasilničkim ponašanjem?

Trajanje: 15 min.

5. Evaluacija

Usmena povratna informacija i Meta

Trajanje: 5 min

Potreban materijal

· A4 papir

· bojice ili flomasteri

· papiri za To sam ja

Alternativna vježba

Skočko

Učenicima se podijele papiri s napisanom abecedom. Uz svako slovo abecede postoji oznaka koja govori što osoba treba napraviti kada izgovori to slovo (podignuti ruku ili nogu). Članovima grupe se objasni da trebaju razmišljati o nekom svom problemu. Nakon toga ustaju i u parovima čitaju slova abecede uz izvođenje aktivnosti koje su predviđene za ta slova. Cijelo vrijeme trebali bi razmišljati o svom problemu.
«Što vam je bilo najlakše napraviti?»
«Da li ste uspjeli misliti na problem cijelo vrijeme? Zašto?»

«Ono na što možemo utjecati su naša aktivnost i naše misli. Mijenjajući aktivnost mijenjat će se naše misli, naša fiziologija i naši osjećaji. Naša ponašanja su naši izbori. Čak i ako odlučimo da nećemo raditi ništa to je naš izbor. Međutim, uvijek težimo da na što bolji način zadovoljimo svoje potrebe i u svrhu toga izaberemo nama najefikasnija ponašanja.»

Cilj igre je da učenici osvijeste na koje komponente ponašanja mogu utjecati. 
                                                                                           Trajanje:10min.

radionica V: NASILNA PONAŠANJA

1. Uvodni pozdrav i najava teme

Trajanje: 5 min

2. Stisnuta šaka

Podijeliti učenike u parove tako da u svakom paru bude osoba A i osoba B. Osoba A ima stisnutu šaku, a zadatak osobe B je da otvori tu šaku na način za koji misli da će joj u tome donijeti uspjeh. Naglasiti da u vježbi upotrijebe ona ponašanja koja i inače koriste kada žele nešto dobiti. Nakon 3 min osobe u paru izmjene uloge. Nije važno je li šaka otvorena ili ne. Elemente koje su sudionici koristili kako bi pridobili drugu osobu da im otvori šaku ispisati na veliki papir te istaknuti nasilne i nenasilne elemente. 

Moguće je da se dogodi preklapanje pojedinih elemenata, odnosno da neko ponašanje u nekoj situaciji bude pozitivno, a u drugoj negativno. Spomenuti koje bi to situacije bile. Kod nasilnih elemenata reći da oni spadaju u nasilno ponašanje. Pitati ih kako bi oni objasnili što je to nasilno ponašanje. Nakon prijedloga reći im da je to namjerno, ponavljano ponašanje kojim se izaziva bol kod druge osobe.

Trajanje: 10 min

3. Pitanja za raspravu 

Podijeliti sudionike u manje grupice. Ovisno o broju grupica podijeliti pitanja. Nakon rada u grupama, svaka grupa iznosi dobiveno pitanje i odgovore do kojih su došli.

· Za koje vrste nasilja ste čuli?

· Koja vrsta nasilja vas posebno plaši i zašto?

· Kako bi reagirali kada bi vidjeli da je netko nasilan prema drugoj osobi? 

· Kako bi reagirali kada Vam je ta osoba prijatelj iz razreda, a kako kada je nepoznata?

· Od koga bi tražili pomoć da se zaštitite od osobe koja se ponaša nasilno?

Ovdje ponoviti adrese koje su spomenute u radionici sa pravima djece riječima: „Sjećate se kada smo kod prava razgovarali…“
Kod određenih pitanja dati konkretan zaokružen odgovor. Npr. reći koje vrste nasilja prepoznajemo itd.

Trajanje: 25 min

4. Igranje uloga

Odabrati dva dobrovoljca koji će odglumiti osobu koja se ponaša nasilno i osobu koja doživljava nasilno ponašanje. 
Dati im uloge napisane na papir. 
Nakon što dobrovoljci odglume danu im situaciju, svatko tko ima (od djece) prijedlog drukčijeg razvoja situacije može uskočiti u ulogu osobe koja doživljava nasilno ponašanje i pokazati kako bi se on/ona ponašali. 
Nakon što se odglume svi prijedlozi sudionike se podijeli u dvije grupe. 
Jedna grupa se pokušava uživjeti u ulogu osobe koja se ponaša nasilno.

Grupa koja razmišlja o osobi koja se ponaša nasilno treba odgovoriti na slijedeća pitanja: Što misliš, koje svoje potrebe osoba koja bira nasilno ponašanje zadovoljava? Da li je mogla izabrati i drugačije načine? Koje bi joj načine ti preporučio? Pri tome im se naglasi da zapravo trebaju porazgovarati o tome što ta osoba misli i osjeća.

Druga grupa se pokušava uživjeti u ulogu osobe koja doživljava nasilno ponašanje. 
Grupa koja razmišlja o osobi koja doživljava nasilno ponašanje treba porazgovarati o tome što misle kako se ta osoba osjeća, što misli i treba navesti smatraju li da su neke osobe u većoj opasnosti da dožive nasilno ponašanje i koje su to karakteristike zbog kojih su te osobe u većoj opasnosti. 
Nakon rada, svaka grupa iznosi svoje zaključke koji se mogu zapisati na vidljivo mjesto. 
Pitati osobe koje su glumile kako su se osjećale u svojim ulogama te ostale sudionike kako bi se oni osjećali na mjestu osobe koja doživljava nasilno ponašanje.

Dobro je nakon ove vježbe povezati percepciju događaja sa njenim tumačenjem. 
Također, na kraju vježbe pozvati sudionike da izađu iz pojedinih uloga i uključe se u slijedeću aktivnost.

1. SITUACIJA: 


Osoba koja doživljava nasilno ponašanje:
Star si 9 godina. Upravo si kupovao u trgovini i vraćen ti je novac koji spremaš u džep. Prilazi ti stariji dečko iz škole...


Osoba koja se ponaša nasilno:

Trebaš novac. Nedostaje ti da kupiš ono što želiš. Ispred tebe stoji klinac od 9 godina kojem je prodavačica upravo vratila onoliko novaca koliko tebi nedostaje. Zahtijevaš, tražiš od njega taj novac... 

2. SITUACIJA:


Osoba koja doživljava nasilno ponašanje:

Grupa cura dogovara se za kino. Želiš i ti sudjelovati u dogovoru. Prilaziš im i pitaš ih o čemu razgovaraju...


Osoba koja se ponaša nasilno:

Lira bi željela ići sa vama u kino. Upravo se dogovarate kada idete no kada vam ona pristupi odbijate ju riječima: " Ništa, ništa! Ništa ne pričamo. Bar ne za tebe. Bar ne nešto što se i tebe tiče!"...

Osim ovih situacija, moguće je odglumiti i neku od situacija koje djeca sama opišu.

Trajanje: 30 min

5. Pusti me u krug

Odabere se jedan dobrovoljac koji ostaje izvan kruga. Ostali stoje u krugu držeći se za ruke. Dobrovoljac ima za cilj da uđe u krug. Krug ga u tome pokušava spriječiti…

Nakon igre razgovor. Pozvati ih da se prisjete "Šake". Što je sada bilo drugačije? Ako nije ništa: Što bi moglo sve biti drugačije sa znanjima koja ste danas usvojili?
Trajanje: 10 min

6. Evaluacija
Usmena povratna informacija i Meta

Trajanje: 5 min

Potreban materijal

· veliki papir,

· selotjep, 

· nekoliko flomastera.

radionica VI: SUKOBI I NASILJE

1. Igra uključivanja – Svi moji džepovi

Sudionicima/cama se kaže da iz svojih džepova ili torbe izvade neku stvar koju inače stalno nose sa sobom i da sve stvari stave u vrećicu na sredinu kruga. Trebaju to raditi tako da se ne zna što je čija stvar.  Redom svako uzme jedna stvar (ne svoju) i treba reći što misli čija je to stvar i što o govori o vlasniku. Nakon toga i ostali sudionici/ce mogu reći što misle da ta stvar govori o vlasniku. Nakon toga vlasnik/ca stvari govori što mu ta stvar znači i zašto ju nosi sa sobom 

Trajanje:5 minuta

2. Moja sigurna i nesigurna mjesta

Učenici na velikom papiru trebaju nacrtati školu. Važno je da svatko nečim pridonese u stvaranju svih kutova škole. Ako ima više katova neka se podijeli papir na više dijelova pa neka ima više katova ili neka se uzme više papira.

Nakon toga svaki učenik/ca razmisli o sigurnom i nesigurnom mjestu u školi – koje mjesto doživljava kao najsigurnije, a koje kao najnesigurnije. To se ucrtava sa flomasterima na shemu na način da se crvenom označi nesigurno mjesto, a sa zelenom sigurno mjesto. 

Također učenicima se može dati mogućnost da se podijele u dvije skupine pa napišu gdje su sigurna i nesigurna mjesta u školi.

Rasprava o shemi ovisno o označenim mjestima: Zašto baš ta mjesta doživljavate kao sigurna/nesigurna? Što ih razlikuje/ U čemu je bitna razlika? Što se može učiniti da crvena mjesta postanu sigurna? Što bi škola mogla napraviti da crvena mjesta postanu sigurnija, a što bi vi mogli učiniti kao Plavi pozitivci? ​
Bilo bi dobro sigurna i nesigurna mjesta popisati  i staviti u izvještaj za školu.
Trajanje: 15 minuta

3. Nasilje

Sudionik/ce se podijeli u dvije skupine na neki način (ili jedan/dva, putem podjela papirića i uloga na njima – ovisno što ste upotrijebili u dosadašnjem radu).

Sudionicima/cama se kaže da ćemo danas raditi o vrstama nasilja ikoja se događaju među učenicima, nakon što smo naučili što je to nasilje te da vidimo što možemo učiniti s tim. 

Sudionicima se podijeli nekoliko nasilnih situacija o kojima učenici u grupama raspravljaju. 
Što to točno znači, što se tada radi – opis radnje. 
Što učenici obično čine u tim situacijama?

Da si toj u toj situaciji što bi učinio/la?

Od koga bi potražio/la pomoć?

Kada se događaju neka od tih ponašanja?

Kome bi se prvo obratili za pomoć/ kome bi se prvo povjerili?
Popričati o važnosti roditelja u tim situacijama i reći da su oni osobe kojima se prvo mogu obratiti za pomoć. Pri davanju vlastitog mišljenja važno je napomenuti: Da sam ja na vašem mjestu je bih..... i sve rečenice tako započinjati.
Možete im napomenuti ako nisu sigurni da li je nešto nasilje da vas pitaju. 

Situacije: 

ogovaranje, ismijavanje, prijetnja, ponižavanje, nazivanje ružnim imenima, izbacivanje iz društva/izbjegavanje, «šlatanje».

Trajanje: 20 minuta

7. Pauk i muha

Grupu učenika  podijeliti na dvije manje grupe. Jedni sjednu u krug na stolice s tim da jedna stolica ostaje prazna, a ostali stanu iznad njih, s rukama na bokovima, a jedan sudionik stane iznad prazne stolice. (ovisno o broju i vi sudjelujete ili ne). Oni koji stoje su paukovi, a koji sjede su muhe. Jedan pauk nema svoju muhu i želi ju imati. Ono što mora učiniti je miganjem sebi dobaviti muhu. Muhe moraju gledati i kada im pauk migne pokušaju preći na njegovu stolicu. Ako njihov pauk iznad njih ih dotakne po ramenima – ne mogu preći na drugu stolicu, a ako ih ne dotakne mogu preći te novi pauk je bez muhe te ju on sada nastoji nabaviti. Nakon nekog vremena sudionici mijenjaju uloge.

Trajanje: 5 minuta

9. Evaluacija

Usmena povratna informacija i Meta

Trajanje: 5 min

Potreban materijal

· veliki papiri

· A4 papiri

· flomasteri

· marker

radionica VII: NENASILNO RJEŠAVANJE SUKOBA
1. Žlica i vilica (ili Noć i dan)
Sudionici/ice se rasporede u parove i međusobno izaberu tko je žlica (noć), a tko vilica (dan). 
Trebaju navesti sve argumente koje znaju zašto su važniji od ove druge stvari. 
Nakon minutu – dvije mijenjaju uloge i argumentiraju zašto su važniji kao ova druga stvar. 

Upitati učenike/ice da li im je bilo lagano uvjeriti druge u svoje argumente. Da li su lagano našli argumente i u drugoj ulozi koju su imali.

Važno je naglasiti kako je teško odlučiti tko je važniji i potrebniji obzirom da su oboje potrebni. Bitna je različitost iz koje proizlazi različita upotreba i potrebitost obaju stvari, te pronalazak zajedničkog rješenja primjene. 

„U skladu s ovom različitim zajedničkim rješenjima, danas ćemo mnogo govoriti o pronalasku zajedničkih rješenja. „
Trajanje: 5 min

2. Sukobi

Pitati učenike:

Što je po vašem mišljenju sukob-definicija?

Kada do njega dolazi?

Koji su načini rješavanja sukoba? 

O sukobu: „Sukob je situacija u kojoj postoje suprotna zbivanja, ponašanja, osjećaji ili želje. On sam po sebi nije niti negativan niti destruktivan, ali može dovesti do takvih posljedica. Ujedno može dovesti do boljeg sagledavanja problema i poticanja novih, uspješnijih rješenja. To  se događa kada su svi sudionici zadovoljni ishodom pa takav ishod može i pozitivno utjecati na poboljšanje odnosa među ljudima. Sukob se može riješiti agresivno ili neagresivno. Danas ćemo naučiti kako sukob riješiti neagresivno/ nenasilno te ujedno poboljšati odnose, ako to želimo.“
Voditeljica daje sudionicima papir s koracima za rješavanje problema. 
Kroz primjer „sukoba oko izlaska“ zajednički s grupom prolazi korake i pokušava doći do rješenja. 

Primjer sukoba oko izlaska: 
Osnovnoškolac/ka bi izašao van, u grad,  sa starijim društvom i ostao/la do kada smiju svi iz tog društva (do 12h), a majka inzistira da se vrati do 10 sati

 Trajanje: 10 min
Koraci za rješavanje sukoba:  

Problem se rješava po ovim koracima – sudionici imaju osvrtni formular (u prilogu). Oko petog i šestog koraka važno je naglasiti da kada rješavamo probleme u životu onda je važno da što detaljnije razradimo plan rješavanja problema (kada, na koji način, što me može omesti i sl.).
Koraci za rješavanje sukoba:  
1. U čemu je problem (definiranje problema)?

2. Načini i ideje na koje se sukob može riješiti? Kako sve može ispasti ( potaknuti ih da navedu što više ideja i mogućnosti sve ideje bez obzira da li se mogu ostvariti)?

3. Vrednovanje tih rješenja ( koje možemo izvesti)?

4. Izbor rješenja koje je najbolje ( prihvatljivo za obje strane).

5. Odlučivanju o načinu na koji ćemo provesti to rješenje.

6. Provjeravanje je li rješenje uspješno?
Sudionici/ice se dijele u grupe po troje (za podjelu možete izabrati neku od kratkih igrica koje će biti opisane u prilogu). 
Voditeljica im podijeli papire sa slučajem sukoba te članovi/ice svake grupe  zajednički pokušavaju naći rješenja za problem, prema formularu (prilog). 
Svaka trojka rješava svoj problem – voditelj ide od grupe do grupe i pomaže tamo gdje grupe zapnu. 

Situacije sukoba:

1) Jelena i Eva su dobre prijateljice. Prošli tjedan su pisale test iz povijesti i Eva je dobila 3, a Jelena 4. Eva misli da je Jelena dobila bolju ocjenu zato što je miljenica učitelja. Jelena kaže da je učila i pošteno zaradila ocjenu. Dvije se djevojke raspravljaju i viču jedna na drugu.

Kako bi riješio/la tu situaciju?
2) Ti želiš gledati seriju, a tvoj brat nogometnu utakmicu. Nikako se ne možete dogovoriti.
 Kako bi riješio/la tu situaciju?
Po završetku svaka grupa predstavi svoj problem i rješenja do kojih je došao.

Voditelj naglašava kako postoji niz rješenja za svaki problem. 

Preporuka voditeljima je da imaju u pričuvi i neki svoj primjer, 
npr. :

8b i 8c se spremaju za maturalac. Jedni bi u Grčku, a drugi u Španjolsku, moraju ići zajedno. Njihove razrednice će ići jedino zajedno. Dva učenika su predstavnici tih razreda i trebaju naći zajedničko rješenje problema. 

Trajanje: 15 min

3. Naranča 

Voditelj ispriča priču o naranči: 

Dvije djevojčice su se posvadile oko naranče. 

«Daj mi je, ja trebam naranču», viknula je prva. 

«I ja hoću naranču. Smjesta», viknula je druga. 

Ušla je učiteljica i saslušala zahtjev svake od djevojčica . Obje su htjele istu stvar. Učiteljica je uzela nož i raspolovila naranču. 

Prva djevojčica je ogulila koru, bacila koru u koš i pojela unutrašnjost naranče. 

Druga je djevojčica ogulila naranču, bacila unutrašnjost u koš i koru uzela za izradu ušećerenih narančina.

Diskusija: 

Što je bio zahtjev prve, a što zahtjev druge djevojčice?/Što je htjela prva, a što druga?

Što je bio interes prve, a što interes druge djevojčice?/ Za što joj je trebala naranča?

Da su si djevojčice rekle za što bi iskoristile naranču da li bi došle do boljeg rješenja?
„Vidimo koliko je važno reći što želimo. „

Trajanje: 5 min 

4. Medijacija/posredovanje

Situacije iz vježbe 2. riješiti uvođenjem medijatora uz ranije pojašnjenje uloge medijatora. Koristiti u pojašnjenju priču o naranči.

ILI
Osim ovakvog način rješenja problema, ponekad možemo biti treća osoba u sukobu ili osoba od koje se očekuje da riješi problem ili «presudi» koja je osoba u pravu, a koja u krivu.

Učenici  se podijele u tri grupe. Svaka grupa odabere jedan broj od jedan do tri. Prva grupa dobije tekst Zemljani, druga Izotauri i treća Posrednik. Svaka skupina pročita dobiveni tekst tako da se upozna sa svojom ulogom. Prije nego što skupine počnu sa razgovorom, neka se naglasi da si međusobno ne upadaju u riječ, niti u grupi niti među grupama. Netko iz grupe počinje sa ulogom, svatko iz grupe može ulogu preuzeti kada god hoće, a može i davati ideje i međusobno raspravljati. Voditelj naglašava da će ponekad razgovor prekinuti kako bi neke stvari pojasnio. 

Prije početka voditelj grupi objasni osnovne korake u rješavanju sukoba uz pomoć treće osobe.

1. Svaka strana govori u čemu je problem.

2. Svatko iznosi svoje osjećaje.

3. Obje strane iznose prijedloge za rješenje sukoba, zadovoljavajuće za obje strane.

4. Dogovara se način kako će se izabrano rješenje ostvariti.

Nužno je naglasiti da oni nisu suci koji će presuditi tko je u pravu ili krivu, već osoba koja pomaže stranama da dođu do rješenja. Bitno je da ne bude na ničijoj strani. 

Igranje uloga počinje. Voditeljica posebno pomaže posrednicima jer je to najveći problem za djecu.

Diskusija:

Nakon završetka, sagledava se do kakvog su rješenja došli te da li su svi zadovoljni. Još se jednom ponovi uloga medijatora. 

Tko je medijator?

Da li vi vidite sebe kao takve?

Koje vaše prednosti vam u tome mogu pomoći?

Koje osobine ili vještine su vam potrebne da biste bili još bolji u tome?

Trajanje: 25 min

4. Naranča 

Voditelj ispriča priču o naranči: 
Dvije djevojčice su se posvadile oko naranče. 

«Daj mi je, ja trebam naranču», viknula je prva. 

«I ja hoću naranču. Smjesta», viknula je druga. 

Ušla je učiteljica i saslušala zahtjev svake od djevojčica . Obje su htjele istu stvar. Učiteljica je uzela nož i raspolovila naranču. 

Prva djevojčica je ogulila koru, bacila koru u koš i pojela unutrašnjost naranče. 

Druga je djevojčica ogulila naranču, bacila unutrašnjost u koš i koru uzela za izradu ušećerenih narančina.

Diskusija: 
Što je bio zahtjev prve, a što zahtjev druge djevojčice?/Što je htjela prva, a što druga?

Što je bio interes prve, a što interes druge djevojčice?/ Za što joj je trebala naranča?

Da su si djevojčice rekle za što bi iskoristile naranču da li bi došle do boljeg rješenja?
„Vidimo koliko je važno reći što želimo. „
Trajanje: 5 min

Ako su učenici zainteresirani a ostane vremena mogu glumiti-igrati uloge.
IGRANJE ULOGA

Glumljenje nasilnih situacija koje sami sudionici/ice izmisle i traženje mogućih rješenja bez da se mijenja osoba koja se nasilno ponaša. Kada prva osoba dođe do nekog rješenja, potakne se druge da odglume osobu koja je ugrožena, ako misle da imaju neka druga moguća rješenja.

Trajanje:
5. Evaluacija 

Usmena povratna informacija i Meta

Trajanje: 5 min

Potreban materijal

· formular za medijaciju

· formular za rješenje problema

· problemske situacije

RJEŠENJE PROBLEMA

	1. OKO ČEGA JE NASTAO SUKOB? OPIŠI GA!



	2.KOJE TI SVE IDEJE PADAJU NA PAMET KADA RAZMIŠLJAŠ O SVOM PROBLEMU?



	3. KOJE TI SE OD RJEŠENJA ČINI DA MOŽEŠ PROVESTI?



	4.ODLUČI KOJE JE RJEŠENJA NAJBOLJE ZA TEBE I ZA OSOBU S KOJOM SI SE SUKOBIO. RJEŠENJE TREBA BITI PRIHVATLJIVO I ZA OSOBU S KOJOM SI SE SUKOBIO.



	5. KAKO ĆEŠ SVOJ PROBLEM PROVESTI?

ODLUČI ŠTO ĆEŠ UČINITI. DOGOVORI SE I SA SUKOBLJENOM STRANOM



	6. NAKON NEKOG VREMENA POGLEDAJ DA LI SI ZADOVOLJAN RJEŠENJAM PROBLEMA.



	ZEMLJANI

Vi živite na planetu Zemlja. Dugo ste mislili da ste sami u svemiru. U to se počelo sumnjati, ali nije bilo nikakvog dokaza koji bi pokazao da zaista postoji život na nekom drugom planetu. Vaše sonde su otkrile led na drugim planetima i to je sve što je upućivalo na neke vanzemaljce. Sve do prije tjedan dana. Ono što su vaši znanstvenici smatrali velikim asteroidom je zapravo bio svemirski brod. Zaustavio se ispred zemljine orbite. Preko naših televizijskih ekrana vanzemaljci su počeli pričati s nama. Bili smo sretni i ushićeni da čujemo što nam posjetitelji imaju za reći. Oni su nam se obratili na našem jeziku i mirno objasnili da su oni iz neke vrste svemirskog građevinskog društva. Njima je naređeno da moraju srušiti zemlju jer stoji na putu gdje bi se trebao izgraditi novi autoput. Među vama je zavladala panika i niste znali što ćete učiniti. Prijeti vam izumiranje ako se Zemlja ne spasi. Vaša jedina nada je Interplanetarno Vijeće koje rješava važnija pitanja u svemiru. Čuli ste da oni žele napraviti brzu autocestu do Mliječnog planeta gdje vanzemaljci idu na odmor. Vama nije stalo do njihovog bržeg dolaska na odmor već do vašeg života i daljnjeg razvoja čovječanstva.




	POSREDNICI

Vi živite u svemiru. Vi ste Interplanetarno vijeće koje rješava važnija pitanja u svemiru. Glavni cilj vam je da riješite sve nesuglasice u svemiru, tako da svi budu zadovoljni. Na udaljenom planetu Zemlja žive ljudi. Ne istražuju baš puno svemir, ponekada pošalju neku sondu u svoj sunčani sustav. Isto tako u svemiru žive stanovnici planeta Izitaur koji su se počeli širiti na sve okolne planete, koje koriste za materijal, hranu, a neke i za odmor. Tako su nedavno otkrili Mliječni planet koji bi im bio izvrstan za odmor. Do njega su htjeli izgraditi brzu autocestu, ali im je na putu planet Zemlja, pa su je odlučili srušiti.  

I stanovnici planeta Izitaur i Zemlje, odlučili su doći u Interplanetarno vijeće kako bi našli zajedničko rješenje problema. Vi ste tu da im pomognete.


	IZITAURI

Vi ste vanzemaljci. Sjedište vam je na jednom dalekom planetu – Izitaur. Izradili ste brze svemirske letjelice i počeli putovati po raznim planetima. Neki vam koriste za nabavu hrane i materijala, a neki za odmor. Tako ste otkrili udaljeni planet Mliječni planet koji bi bio savršen za odmor. Odlučili ste izgraditi brzu autocestu do tamo, kako bi što prije stigli na taj planet. Kada ste počeli graditi primijetili ste da vam na putu stoji jedan sićušan planet imenom Zemlja. Dugo ste znali za njih ali ih niste htjeli posjetiti jer su izgledali kao da se boje. No sada niste imali izbora. Otišli ste sa svojom letjelicom do Zemlje. Oni su mislili da ste asteroid i bili su ushićeni kada je to ipak bio svemirski brod. Objasnili ste im kako ih morate srušiti zbog izgradnje brze autoceste. Među njima je zavladala panika. Vama to nikako nije bilo jasno jer ste vi razvijeniji, te bio oni uništili njihov planet Zemlju dok se tako jako razviju kao i vi.  Čuli su za Interplanetarno vijeće koje rješava važnija pitanja u svemiru. Pozvani ste tamo na razgovor sa Zemljanima. Rekli su vam da Zemljanima prijeti smrt, te kako morate naći zajedničko rješenje kako bi oni i dalje živjeli kao vrsta. No vas više od toga zanima kako da izgradite brzu autocestu do vašeg Mliječnog planeta za odmor. 




radionica VIII:  PREDRASUDE, RAZLIČITOSTI I SLIČNOSTI

1. Vidim, pretpostavljam, pitam

Donijeti izreske iz novina o nekim osobama za koje mi znamo još nešto, a djeca ne.

Sudionici navode stvari koje vide iz slike i što iz toga pretpostavljaju. Nakon toga se diskutira o tome koliko često pretpostavljamo, koliko pri tom griješimo i da li provjeravamo pretpostavljeno.

Cilj aktivnosti je osvijestiti koliko pridajemo karakteristike drugim ljudima po vlastitom nahođenju, čak i bez provjeravanja jesmo li u pravu, što je temelj za oblikovanje stereotipnog i predrasudama opterećenog mišljenja.

Trajanje. 10 minuta.

2. Sličnosti i različitosti

Sudionici/ice dobiju zadatak da svatko navede 3 stvari koje vole, 3 pozitivne osobina koje imaju, 3 pozitivne osobina koje posebno cijene kod drugih ljudi. Tada se podijele u dvije grupe.  Za grupiranje se može koristiti jedna od predloženih igrica. Svaka grupa radi listu sličnosti i razlika u odnosu na osobine, u odnosu na to što cijene kod drugih, što kod sebe.
Trajanje: 20 minuta. 

3. Predrasude 

Svakom sudioniku/ci se na čelo zalijepe neke uloge koje oni ne vide, a koje su posebno značajne za spolne, vjerske, rasne, nacionalne ili druge u društvu uvriježene predrasude
 npr.:

plavokosa djevojčica, mišićavi dječak, nogometaš, nogometašica, manekenka, maneken,  baletan, dječak sa sela, djevojčica sa sela, Muslimanka, Pravoslavac, Katolik, Romkinja, Rom, Albanac, crnci, crnkinje, Japanka, Kinez i sl.). 
Zadatak je da se ostali/e sudionici/e ophode jedni prema drugima s obzirom na te uloge. Isto tako sudionici/icama se na leđa lijepi papir na koji drugi pišu komentare o osobama čiju ulogu nose (alternativa: mogu se i ponašati prema tim osobama kao što misle da se ljudi inače ponašaju); na kraju aktivnosti sudionici/e čitaju taj papir i pokušavaju pogoditi svoju ulogu. Slijedi diskusija o aktivnosti.

Tehnikom asocijacija i „oluje ideja“ ispituje se kako sudionici/e doživljavaju riječ predrasuda. 
Zatim im se čita jednostavna definicija predrasuda kao npr. ona iz knjige «Budimo prijatelji».  Jedna od mogućih definicija predrasuda koju je potrebno prilagoditi je:

„Predrasuda je neutemeljen i krajnje subjektivan stav prema nekim skupinama ljudi. Predrasuda je kada pridajemo nekim ljudima ili grupama ljudi neke značajke, a bez da smo ih upoznali i provjerili jesu li oni zaista takvi.  Može biti pozitivna ili negativna, s tim da je pozitivna obično prema grupama kojoj pripadamo ili ju zbog nečega cijenimo, a negativna prema drugim grupama. Pred- rasuđivanje je rasuđivanje bez znanja.“
Dakle, potrebno je objasniti djeci da je predrasuda neopravdano i iracionalno nesviđanje ili čak mržnja prema nekom ili nečem te da predrasude mogu dovesti do lošeg postupanja prema drugim ljudima. 
Moguće je diskutirati i jesu li oni doživjeli neku neugodu zbog predrasude i koje razlike među ljudima im se čine teško prihvatljivim.

Cilj aktivnosti: definirati i prepoznati predrasude.

Trajanje: 30 minuta.

4. Kidanje papira

Svaki/a sudionik/ica dobije pola papira A4. Daje im se uputa da „savinu papir i otkinu kut… i tako 4 puta“. Na kraju svi otvore papir, pokažu ga i potakne ih se da osvijeste kako su svi papiri različiti, iako je uputa bila ista. Zaključi se kako je i svatko od nas jedinstven te razmišlja i radi sve na svoj način.

Cilj aktivnosti: osvijestiti individualnost svake osobe.

Trajanje: 5 - 10 minuta. 

5. Evaluacija

Usmena povratna informacija i Meta

Trajanje: 5 minuta.

Potreban materijal

· skup A4 papira;

· vliki prazni papir (flep chart);

· bojice ili flomasteri;

· pisaljke;

· samoljepljive naljepnice u 4- 6 različitih boja (njih je moguće napraviti i od vrhova post-it papira);

· post-it papiri;

· selotejp.

radionica IX: IZBORI I DONOŠENJE ODLUKA

1. Igra za uključivanje 

U učionici označiti tri grada  ili države, možete napisati ili donijeti razglednice nekoliko različitih gradova.

npr.

Moskva

Mljet

Madrid

Kažete učenicima da mogu izabrati grad u koji će ići na 10 dana. 

Na vaš znak se trebaju odlučiti i otići. Kada su svi izabrali grad pitate ih: 

Čime si se rukovodio kod izbora?

Što su tvoji argumenti?

Što znaš o tom gradu?

Od koga si čuo?

Da li si birao zato što je birao i neko s kim si blizak?

Da li u životu na taj način činiš izbore? 

Što je važno znati prije nego biramo?
2. Svi moji izbori

Svako dijete dobiva prazan papir, a voditelj daje uputu da podijele papir na dva dijela. 

Na jednom dijelu na vrhu stranice upišu MOJI IZBORI, a na drugom MOJI NE IZBORI. 

Trebaju se sjetiti svega onoga što u životu biraju, što su već odabrali ili što će odabrati (ono o čemu oni donose odluku) i to upišu pod MOJI IZBORI. 

Potom razmisle o onomu na što ne mogu utjecati, ili onome što su prisiljeni činiti i to upišu pod MOJI NE IZBORI.

Npr.:

tko odlučuje o odjeći, izgledu, prijateljstvu, vrsti glazbe koju slušaš, načinu na koji se ponašaš, ocjenama, izboru zanimanja itd.

Nakon toga svi zajedno raspravljaju o svojim izborima i ne izborima, voditelj to piše na ploču i tako sačinjavaju zajedničku listu. 

Trajanje: 20 minuta

3. Priča s više završetaka

Voditelj zamoli grupu da pažljivo slušaju te im pročita priču 

Nakon pročitane priče, zamoli učenike da dovrše ovu priču. Zajedno raspravljaju o različitim završecima te utjecaju drugih na donošenje naših odluka.

TULUM

Sam si doma i organiziraš tulum kod sebe. Neka ekipa iz razreda je donijela cugu. Roditelji su ti rekli da je jedini uvjet za tulum da nema cuge i nema pušenja.

Trajanje: 20 minuta

4. Odluke koje donosim

Pošto smo započeli s odlukama, porazgovaramo s učenicima kako donosimo svoje odluke i tko sve na to ima utjecaja. 
Neka svako dijete napiše po neki problem i stavi u kutiju. Jedan po jedan problem izvlačiti i zajedno rješavati prema koracima iz obrasca „Odluke koje donosim“. Obrazac im se može dati za doma. 

ILI
Podijelimo im obrasce «Odluke koje donosim» i zamolimo ih da napišu neki svoj problem, ili im mi damo primjer, za koji moraju donijeti odluku. Bojicama mogu obojati mogućnost za koju su se odlučili kao rješenje problema.

Svi zajedno u diskusiji porazgovaramo o različitim mogućnostima rješavanja problema, tko/što sve može utjecati na donošenje odluka, o čemu razmišljaš, koje su tvoje dileme i strahovi te naglašavamo da oni sami mogu uvijek izabrati hoće li odmah djelovati, sutra ili neće uopće djelovati. 

Trajanje: 15-20 minuta

5. Nekoliko rečenica i primjera za vježbu donošenja odluka
a. Kada bi te prijatelj nagovarao da učiniš nešto što se tebi ne dopada: opasno je, kažnjivo, nepošteno ili jednostavno – nije fer, što bi učinio/la ili što bi rekao/la?

b. Na što te ne bi mogao nagovoriti ni najbolji prijatelj? Kako bi branio/la svoj stav?

c. Kada bi tvoj dobar prijatelj radio nešto što ti smatraš nedopustivim, ne fer ili opasnim (po prijateljstvo njega ili po druge) što bi učinio?

Trajanje: 10 minuta

6. Ministarstvo smiješnog hodanja

Igra se provodi u prostoru gdje prvo uklonimo prepreke. 

Svi učenici ustanu i hodaju po prostoriji. Voditelj zadaje upute:

-Zamislite da hodate po vrućem asfaltu

-Zamislite da bosi prolazite kroz plitku vodu

-Zamislite da hodate bosi po snijegu

-Sad zamislite da hodate kao princeza ili kraljević

-Potom, da vam je jedna noga u gipsu

-i na kraju, zamislite da ste osvojili zgoditak na lutriji!
Hodanje treba biti što smješnije, te uključiti što više dijelova tijela. 

Trajanje: 5 minuta

7. Evaluacija
Usmena povratna informacija i Meta

Trajanje:  5 minuta

Potreban materijal

· A4 papiri, olovke, obrasci «Odluke koje donosim»

Radionica X: PRIJATELJSTVO, SURADNJA

1. Krokodili i žabe 

Po podu razbacati nekoliko listova papira A3 ili  novina (listova trebabiti nešto manji broj  nego ima sudionika).

„Zamislite da se nalazimo na jednom prelijepom jezeru obasjanom suncem i                          prekrivenom lopočima u cvatu (pokazati na papire na podu). 

Da ugođaj bude još bolji, zamislite da ste vi žabice koje  u jezeru  plivaju i uživaju. A kako to često s užicima biva, pojavi se i neko da nam ih pokvari. Tako u ovom, našem jezeru, živi jedan straaašni krokodil. Dok on spava, naša žablja idila traje, ali kad se on probudi, žabice se  spašavaju skokom na lopoče. Dakle, dok su na lopoču, dotle su sigurne.“
Voditeljica da uputu: „Krokodil spava...spava...a žabice plivaju...plivaju...Sad se krokodil probudi...(žabe skaču na lopoče)“.

Pri svakoj novoj uputi voditeljica uzima po jedan ili dva lopoča, tako da broj lopoča za sklanjanje od krokodila biva sve manji a gužva oko preostalih lopoča sve veća. Sudionici koji se ne uspiju spasti od krokodila ostaju izvan jezera ili sjedaju na svoja mjesta. Na kraju na jednom lopoču ostane nekoliko sudionika. 

Vježba se koristi za zagrijavanje, ali može se diskutirati i oko suradnje i sl.

Trajanje: 5 min
2. Značajne osobe

Na početku s učenicima razgovaramo o odnosima.

«Što je odnos?»

«Koji su vam odnosi važni u životu?»

Nakon toga im podijelimo papire i kažemo da nacrtaju tri koncentrična kruga (kao metu). U unutarnji krug trebaju upisati sve osobe s kojima, po njihovom mišljenju, ostvaruju najbliskije odnose. U središnji krug trebaju upisati sve značajne osobe koje su im, također, bliske, ali u manjoj mjeri od osoba iz unutarnjeg kruga. U vanjski krug trebaju upisati sve značajne osobe s kojima bi voljeli ostvarivati bliskije odnose. 

Iz toga izdvajamo osobe koje su im prijatelji i razgovaramo o tome kako oni biraju prijatelje.

«Koje osobine su ti važne kod prijatelja?»

Kada razmisle o tome, damo im papire i kažemo da ih podijele na dva dijela. 
Na jednom dijelu prvo trebaju upisati sve osobine koje treba imati osoba da je biraju za prijatelja.  
Kad su s tim gotovi, rade samoprocjenu tako da na drugom dijelu papira uz svaku osobinu koju očekuju procjenjuju da li je i oni imaju. Ukoliko ih imaju stavljaju znak plus, ako nisu sigurni upitnik, a ako ih nemaju znak minus. 

Po završetku, diskutiramo o tome koliko tražimo od prijatelja, a koliko dajemo. 

«Da li ponekad tražimo od prijatelja više nego što smo spremni/u mogućnosti dati?»

Povezati sa suradnjom! 

«I u suradnji ponekad tražimo više nego što dajemo.... Ali više o tome u sljedećoj aktivnosti.»

Trajanje: 15 min
3. Gradnja mosta ili škole, klupe...
U provedbi ove aktivnosti sudjeluje cijela grupa zajedno.

Potrebno je izgraditi most, koristeći samo dobiveni materijal (papir, hamer, ljepilo, škare). 

Tijekom procesa rada treba sastaviti  priču o mostu i to uz što više mašte. Na početku reći grupi da će se ispitivati: čvrstoća gradnje (mjeri se opterećenjem ili ispitivanjem stabilnosti), dužina mosta (mjeri se nekim priručnim mjerilom), ljepota (subjektivna procjena voditeljice) i priča/legenda o mostu (subjektivna ocjena voditeljice). 

Nakon provedene vježbe razgovaramo s učenicima o tome kako su vidjeli sebe i druge u ovoj vježbi i kako su surađivali.
«Što ste naučili o sebi i drugima?»

«Što vam je bilo lako/teško?»

«Kako ste surađivali?»

«Da li ste zadovoljni suradnjom?»

«Koliko ste uvažavali mišljenja/ideje drugih, koliko ste poticali druge, kako ste se osjećali i što ste radili kada neki vaš prijedlog nije prošao i sl.?»

«Što možete učiniti da poboljšate suradnju?»

Trajanje: 30 min
4. Četverokuti - kao mogućnost ukoliko ostane vremena

5 četverokuta zadanih dimenzija izrežemo na dijelove i pomiješamo ih (dobile ste papire s četverokutima).
Elemente podijelimo u 5 kuverti po tri različita dijela. Tražimo pet dobrovoljaca za    igru (ovisno o broju učenika možemo napraviti dvije grupe od po pet članova uz dva seta četverokuta). Preostale članove izvedemo izvan prostorije i damo im uputu da nenametljivo promatraju ponašanja sudionika tijekom vježbe. Dobrovoljcima se podijele kuverte sa po 3 elementa i da uputa  da trebaju složiti jednake četverokute, svako u svom – osobnom prostoru, koji smo predhodno obilježili. Na sredini stola je obilježen zajednički prostor, koji služi za razmjenu elemenata i sudionici imaju pravo komunicirati jedino preko tog prostora. Za vrijeme vježbe nije dopušteno verbalno komunicirati. Vježba je gotova kada svi sudionici imaju složen kvadrat jednake veličine u svom prostoru i to im treba u uputi reći.

Nakon vježbe razgovor: 

«Kako vam je bilo?»

«Što vam je bilo lako/teško?»

«Od koga ste očekivali pomoć?» 

«Kome ste vi nudili pomoć?»

«Što je za vas suradnja?»

«Kako ste zadovoljni načinom na koji ste međusobno surađivali?»

«Na koji način surađujete u razredu, školi?»

«Kako surađujete u obitelji?»

Trajanje: 20 min

5. Evaluacija

Usmena povratna informacija i Meta

Trajanje: 5 min

Potreban materijal

· A4 papiri,A3 papiri ili novine

· Hamer papir, flomasteri

· Selotejp, ljepilo, škare
· Četverokuti

Radionica XI: UMREŽAVANJE

1. Zajednička pjesma za kraj
Voditeljica predloži da grupa zajednički napiše pjesmu za kraj, ali na pomalo    neobičan način. 
Grupa sjedi u krugu i svatko, kad na njega dođe red, napisat će jedan stih, ali ne videći cijelu pjesmu (tj. sve što su dotada članovi prije njih zapisali), već samo jedan, posljednji redak (stih). Ostatak je prekriven i njegov sadržaj do samog kraja ostaje nepoznat. Duljina pjesme ovisit će o raspoloženju članova.

Znači, netko upisuje prvi stih i dodaje osobi do sebe. Ona dodaje slijedeći stih i šalje list dalje, ali tako da presavije njegov gornji dio i pokrije prvi stih, ostavljajući vidljivim samo svoj. Papir se tako šalje u krug. Na kraju, voditeljica uzima papir i čita pjesmu naglas, a sadržaj pjesme redovito izaziva buru smijeha i veselja. 

Trajanje: 10 min
2. Naše snage
Pozvati učenike da razmisle o svojim kvalitetama ili pozitivnim osobinama. Te  kvalitete su zapravo snaga njihove grupe. Voditeljica snage ispiše na flip. Pitati učenike/ce što misle da oni kao pojedinci, ali i kao grupa mogu učiniti da “prenose i šire dobro među vršnjacima”. Važno je reći im, da se pri tome nikako nebi smjeli i sami izložiti nasilju. 

Nakon glasnog razmišljanja podijeliti učenike/ce u dvije grupe pa ih zamoliti da naprave “breinstorming” različitih situacija u kojima je učenik/ca nasilan/na (bilo fizički ili psihički) prema drugom učeniku/ci. Neka opišu situaciju, a onda je ubace u “šešir”. 

Kada su svi ubacili situacije, tada jedan/na po jedan/na učenik/ca izvalači situaciju iz “šešira” i odgovara što bi on/ona u toj situaciji učinio/la. Ostatak grupe na tu situaciju daje svoje prijedloge za riješenje. Po izloženim prijedlozima pokušaju se dogovoriti oko prijedloga za koji misle da bi bio najdjelotvorniji. 

Kada se pojave zahtjevne situacije koje nisu u stanju sami riješiti, pozvati učenike/ce da promisle o odraslim osobama, u školi ili izvan nje, od kojih bi mogli tražiti pomoć  te razgovarati i o mogućnosti anonimne dojave (kad i u kojim situacijama). 

Ovdje razgovarati i o mogućnostima međusobne potpore samih učenika/ca kao i           potpore koju može ponuditi Plavi telefon. 

Reći učenicima da će se suradnja nastaviti susretima jednom mjesečno. Vidjeti njihova očekivanja u vezi susretanja.

Trajanje: oko 30 min. 

3. Brojke i slova

Napisati štampanim slovima ŠKOLA BEZ BOLA pa svako slovo izrezati i ubaciti u kuvertu (ukupno 11 slova) ako imate više od 11 učenika dodajte i nekoliko brojeva Npr 988 ili 95 ili 92 . Dajte učenicima da svako iz kuverte izvuče po jedno slovo odnosno broj i da od toga slože neku poruku... imat ćete Školu bez bola i neki telefon 

Dajte mašti na volju.  

Trajanje: 10 min.

4. Ogledalo/Zlatne markice

Voditeljica podijeli svakom/oj sudioniku/ci komad papira A4 formata. Pozove članove/ice grupe da na papiru nacrtaju ogledalo. Ono može biti okruglo, četvrtasto, ovalno ili bilo koje boje i oblika. Kad je svaki/a sudionik/ca nacrtao/la ogledalo, treba napisati svoje ime i poslati papir u krug. Papiri kruže dok svatko ne napiše neku poruku za svakog/ku člana/icu grupe.

Poželjno je da i voditeljica sudjeluje na igri. Na kraju, svatko čita poruke sa svog ogledala.

ILI

Zlatne markice

Slično kao prethodna aktivnost, samo što za ovu voditeljica pripremi neku vrstu knjižice za svakog člana. Knjižice kruže od jedne do druge osobe i svatko upisuje neku lijepu poruku vlasniku tj. osobi čije se ime nalazi na vrhu. Kada se svi upišu, vlasnici knjižica se prepuštaju čitanju.

Trajanje: 10 min.

5. Evaluacija

Učenike/ce podijeliti u dvije grupe pa ih zamoliti da se pokušaju sjetiti svega što su novo saznali, osvijestili ili dobili za sebe tijekom ove edukacije. Neka o tome razgovaraju, a onda pokušaju na jedan papir napisati ključne riječi edukacije. Mogu od njih pokušati napraviti pjesmu.   

Trajanje: 15 min.

Ispunjavanje “Završne evaluacije” i METE

Trajanje: 15 min

Potreban materijal

· A4 papiri

· pak papiri ili flip chart (vezani parovi, naše snage)

· rečenice za “vezane parove”

· špaga za vezanje nogu

· zlatne markice

· flomasteri

· selotejp

U slučaju potrebe kod pojedinih radionica mogu se izvesti i ove igre: 

Godišnja doba

Sudionicima dati uputu da stanu u četiri grupe po mjesecu rođenja. Svi rođeni u          proljeće čine jednu grupu, rođeni u ljeto drugu, rođeni u jesen treću i rođeni u zimu četvrtu. Ako je veliki broj sudionika, voditeljica može odrediti mjesto na kojem će se okupiti koje godišnje doba, ako je manji, tada im treba reći da se neverbalno pokušaju pronaći sa sudionicima rođenim u njihovo godišnje doba. Kada su godišnja doba složena treba im dati uputu da razgovaraju  po čemu su ljudi rođeni  u njihovo godišnje doba izuzetni ljudi. Nakon diskusije trebaju odabrati predstavnika, koji će njihovo viđenje prezentirati ostalim godišnjim dobima.

Zapetljavanje

Članovi grupe stanu u krug, zažmire i ispruže ruke. Zatim, svakom rukom uhvate ruku       druge osobe (ne znaju koja je to osoba). Nakon toga svi članovi otvaraju oči i pokušavaju razmrsiti čvor, bez puštanja ruku. Igra je gotova kada grupa uspije razmrsiti čvor. Ukoliko se čvor ne uspije razriješiti.... i to je prilika za učenje.

Gusjenica

Članovi/ice grupe stanu u krug, jedno iza drugog, držeći ruke na ramenima osobe ispred sebe. Neko vrijeme tako hodaju, a zatim im se kaže da istodobno sjednu jedni drugima u krilo i tako nastave hodati kao gusjenica. Može ih se zamoliti da podignu ruku i mašu ili da pokušaju dignuti nogu u zrak... Ukoliko svi padnu na pod, igra nije propala...

Brojanje i pljeskanje

Djeca broje u velikoj grupi ili parovima i trebaju pljesnuti kod svakog broja koje sadrži slovo „r“.

Broj, pokret, zvuk

Djeca su podijeljena u parove. Naizmjenično broje do tri dok ih voditelj ne zaustavi. U drugom krugu, broj jedan zamijeniti nekim zvukom. U trećem krugu, umjesto broja dva pokret. U zadnjem krugu broj tri zamijeniti spojenim pokretom i zvukom. Voditelj određuje koliko dugo će trajati koji krug.

Loptica

Djeca stoje u krugu i dodaju si lopticu izgovarajući ime osobe kojoj dodaju lopticu. Tako dva kruga, uvijek istim redoslijedom bacaju lopticu. Tijekom drugog ili trećeg kruga ubaciti još jednu lopticu, a malo kasnije još jednu.
Krokodili i žabe 

Po podu razbacati nekoliko listova papira A3 ili  novina (nešto manji broj  nego ima sudionika).

«Zamislite da se nalazimo na jednom prelijepom jezeru obasjanom suncem i                          prekrivenom lopočima u cvatu (pokazati na papire na podu). 

Da ugođaj bude još bolji, zamislite da ste vi žabice koje  u jezeru  plivaju i uživaju. A kako to često s užicima biva, pojavi se i neko da nam ih pokvari. Tako u ovom, našem jezeru, živi jedan straaašni krokodil. Dok on spava, naša žablja idila traje, ali kad se on probudi, žabice se  spašavaju skokom na lopoče. Dakle, dok su na lopoču, dotle su sigurne.»

Voditeljica da uputu: Krokodil spava...spava...a žabice plivaju...plivaju...Sad se krokodil probudi...(žabe skaču na lopoče).

Pri svakoj novoj uputi voditeljica uzima po jedan ili dva lopoča, tako da broj lopoča za sklanjanje od krokodila biva sve manji, a gužva oko preostalih lopoča sve veća. Sudionici koji se ne uspiju spasti od krokodila ostaju izvan jezera ili sjedaju na svoja mjesta. Na kraju na jednom lopoču ostane nekoliko sudionika. 

Vježba se koristi za zagrijavanje, ali može se diskutirati i oko suradnje i sl.

Radionica za sat razrednika – prezentacija Plavih pozitivaca

1. Predstavljanje Plavih pozitivaca 

Plavi pozitivci objašnjavaju što su radili i čuli na proteklim radionicama. Mogu naglasiti s kojim su se temama susreli i što su dobili za sebe. 

2. Stisnuta šaka

Pozitivci daju učenicima uputu da se podijele u parove (u klupama) tako da u svakom paru bude osoba A i osoba B. Osoba A ima stisnutu šaku, a zadatak osobe B je da otvori tu šaku na način za koji misli da će joj u tome donijeti uspjeh. Naglasiti da u vježbi upotrijebe ona ponašanja koja i inače koriste kada žele nešto dobiti. Nakon 3 min osobe u paru izmjene uloge. Nije važno je li šaka otvorena ili ne. Elemente koje su sudionici koristili kako bi pridobili drugu osobu da im otvori šaku ispisati na veliki papir te istaknuti nasilne i nenasilne elemente. 

Moguće je da se dogodi preklapanje pojedinih elemenata, odnosno da neko ponašanje u nekoj situaciji bude pozitivno, a u drugoj negativno. Spomenuti koje bi to situacije bile. Kod nasilnih elemenata reći da oni spadaju u nasilno ponašanje. Pitati ih kako bi oni objasnili što je to nasilno ponašanje. Nakon prijedloga reći im da je to namjerno, ponavljano ponašanje kojim se izaziva bol kod druge osobe.

Nakon provedene aktivnosti učenike se podsjeća na prvu radionicu odabira Plavih pozitivaca te općenito na definiranje nasilnih ponašanja.

3. Nasilne situacije

Učenici se podijele u četiri skupine te svaka skupina dobiva jednu nasilnu situaciju koju zajednički rješava. Učenici navode koja su sva moguća rješenja te biraju najbolje rješenje za danu situaciju. 

1. SITUACIJA: 

Djevojčica koja doživljava nasilno ponašanje stara je  9 godina. Upravo je  kupovala u trgovini i vraćen joj  je novac koji je spremila  u džep. Prišao joj je  stariji dečko iz škole kojem je nedostajao novac  da kupi ono što želi i zahtijevao  je od djevojčice da mu da novac koji joj je vraćen..

2. SITUACIJA:

Grupa djece dogovara se za kino. Još jedna dječak želi  sudjelovati u dogovoru. Prilazi im i pita ih o čemu razgovaraju. Oni mu odgovaraju i odbijaju ga riječima: "Ništa, ništa! Ništa ne pričamo. Bar ne za tebe. Bar ne nešto što se i tebe tiče!"...

4.  Bingo

«Ova igra služi upoznavanju a zove se BINGO.  Za  razliku od pravog BINGA u ovoj tablici nema brojeva, nego imamo neke osobne karakteristike ili navike ljudi. Vaš je zadatak u što kraćem roku pronaći osobe kojima ovi opisi odgovaraju. Kad nađete osobu koja ima neku od karakteristika, zamolite je da vam se potpiše u tu kućicu. Ista osoba vam se može potpisati samo jednom, što znači, kad ste dobili potpis od jedne osobe trebate ići tražiti dalje. 

(primjer: Evo, tražim nekog tko voli više planine nego more. Tanja, što ti više voliš? Odlično, molim potpis.)
Kad ste skupili potpise za svaku kućicu u tablici imate BINGO.

Ali, da nebi bilo preteško...neka to budu skupljeni potpisi u dva okomita stupca. Onaj među vama tko to prvi napravi bit će pobjednik ove igre. 

Ima li pitanja? Onda možemo početi. 

	Ima isti horoskopski znak kao i ja
	Rado se vozi biciklom
	Ima broj cipela veći od 4o
	Sluša Nirvanu
	Gledao je 

Harry Potera

	Ima rođendan ljeti


	Bavi se košarkom
	Redovito na TV gleda Big Brother
	Ima više od jednog kućnog ljubimca
	Zna tko je bio protukandidat 

Predsjedniku na zadnjim izborima

	Pretplaćen je na neki časopis


	Voli dugo spavati
	Uvažava različitosti i nema predrasude o ljudima i drugačijom kulturama
	Vodi duge telefonske razgovore
	Više voli rock od hard cora

	Redovito ide u crkvu


	Bio je na skijanju ove godine
	Zna peći palačinke
	Uči  više od jednog stranog jezika
	Zna u koju će se školu upisati

	Putovao je izvan Evrope


	Svira gitaru
	Ima dobro pamćenje
	Ostaje subotom vani iza 22 sata
	Ima dobre odnose s roditeljima

(misli da ga razumiju)

	Vegetarijanac je


	Ima neki sakupljački hoby
	Redovito gleda neku  seriju
	Voli gledati obrazovne emisije za djecu i mlade
	 Nikad nije nekog namjerno povrijedio (psihički ni fizički)

	Pjeva u zboru
	Sluša domaću glazbu
	Vjeruje da sam bira svoja ponašanja 
	Ljetovao je ove godine na otoku
	Vjeruje u sebe i svoje sposobnosti


ZAVRŠNA EVALUACIJA
«ŠKOLA BEZ BOLA»

1. Koliko si zadovoljan/na ponuđenim sadržajima?                   1__2__3__4__5

Što ti se svidjelo? ________________________________________________

Što bi promijenio/la?  _____________________________________________

2. Koliko su ponuđeni sadržaji za tebe korisni i primjenjivi?   1__2__3__4__5

Koje si nove vještine i znanja stekao/a ? ______________________________

Koje si dosadašnje vještine usavršio/la  (uvježbao/la, razvio/la)? ______________________________________________________________

Za koje sadržaje misliš da će ti najviše koristiti? ________________________   ___________________________________________________________:___ 

3. Kako si zadovoljan/na osobnim doprinosom                        1__2__3__4__5

(ideje, aktivnost, sudjelovanje)? 

Čime si pridonio/pridonijela? _______________________________________

Misliš li da si mogao/mogla pridonijeti više?                                  DA     /     NE

Što te sprečavalo/poticalo?  ________________________________________ 

4. Kako bi procijenio/la grupnu atmosferu?                              1__2__3__4__5

5. Koliko se osjećaš prihvaćen/a u grupi ?                               1__2__3__4__5

6. Kako procjenjuješ način vođenja grupe?                             1__2__3__4__5

Što ti se u načinu vođenja svidjelo? _________________________________ ______________________________________________________________ 

Što bi promijenio/la?  _____________________________________________ ______________________________________________________________  

7. Da li bi ovakav način rada preporučio/la svojim vršnjacima?      DA     /     NE

8. Da li bi želio/la sudjelovati u ovakvim edukacijama i dalje?        DA     /     NE

                                             EVALUACIJA

„ŠKOLA BEZ BOLA“

 

1.  Svi ljudi imaju u osnovi iste potrebe:


a) da           b) ne
2. Nabroji osnovne potrebe ljudi:
 

3. Sukob postoji svaki puta kada netko ima suprotne želje:


a) da          b) ne

4.  Na koji način ti rješavaš sukobe:

a) ustraješ u svojoj želji bez obzira što druga strana želi

b) porazmisliš na koje načine bi se sve sukob mogao riješiti te odabireš onaj      koji nanosi najmanje štete tebi i drugoj strani

c) razgovaraš s osobom s kojom si u sukobu i pokušavate zajednički naći 
    rješenje

d) pustiš drugoj osobi da bude kako ona želi

e) tražiš pomoć odraslih

5.   Kakva je razlika između sukoba i nasilnog ponašanja?

6.   Nabroji ponašanja među učenicima koja prepoznaješ kao nasilna? 

7. Nasilna ponašanja među učenicima u tvojoj školi se događaju: 

a) nikad             b) ponekad            c) često 
 

8. Nasilno ponašanje  drugih učenika prema tebi se događa:

a) nikad               b) ponekad            c) često      

9. Reakcije odraslih osoba u školi na nasilna ponašanja među učenicima:

a) ne zamjećuju ga

b) zamjećuju ali ne reagiraju

c) zamjećuju i reagiraju

10.  Učenici koji doživljavaju nasilna ponašanja  drugih učenika:

a) traže pomoć            b) ne traže pomoć

11. Od koga se može tražiti pomoć u slučaju nasilnog ponašanja među učenicima:

a) profesora

b) roditelja

c) vršnjaka
d) institucija
e) nešto drugo____________________________________________
13.  Poznaješ li svoja prava?: 

a)    da (ako da, koja) ________________________________________________________ 

b) ne

14.  Kada bi od tebe tražio pomoć učenik koji doživljava nasilje drugih učenika,  što bi učinio/la?

  Hvala na iskrenosti i suradnji!

































mogućnost br. 2





mogućnost br.3





Moja razmišljanja, strahovi, dileme...





U čemu je problem?















































mogućnost br. 1





Što može utjecati na tvoju odluku?





Moj izbor!








